L'Ajuntament de Xirivella gestionarà una donació de 3 milions d'euros de la Fundació Amancio Ortega per a les persones afectades per la DANA
02 de Gener de 2025

L'Ajuntament de Xirivella anuncia la gestió d'una donació extraordinària de 3 milions d'euros realitzada per la Fundació Amancio Ortega, destinada a atendre les necessitats de les persones empadronades en el municipi que han sigut afectades per la recent DANA. Este temporal, que va impactar a Xirivella el passat 29 d'octubre, va deixar al seu pas danys materials significatius en la nostra localitat.

L'alcaldessa de Xirivella, Paqui Bartual, ha agraït la solidaritat de la Fundació Amancio Ortega, destacant que “esta contribució no sols és un exemple de responsabilitat social, sinó també un acte de suport directe a les famílies que més el necessiten en moments d'adversitat”.

Distribució i criteris de les ajudes

L'Ajuntament ha establit unes bases específiques per al repartiment d´esta ajuda que es concedirà sota un règim d'urgència, agilitant els terminis per a garantir que les persones afectades empadronades a Xirivella puguen rebre el suport al més prompte possible.

El fons es destinarà a tres línies principals de suport, cadascuna dissenyada per a cobrir necessitats específiques de les persones afectades per la DANA.

La primera línia està dirigida a danys en vivendes habituals, mobiliari i estris, amb una ajuda de 1.000 euros per habitatge per a cobrir reparacions o la substitució de béns essencials. La segona línia contempla ajudes per a danys en vehicles (cotxes i motocicletes) necessaris per al treball, amb quanties de fins a 3.000 euros, segons l'antiguitat i categoria del vehicle. Finalment, la tercera línia d'ajudes està destinada a persones que han patit la pèrdua de la seua font d'ingressos, incloent autònoms que rebran imports de fins a 1.500 euros per a autònoms i treballadors en situació d´ERTO per més de dos mesos, accediran a una ajuda de 700 euros.

OBERTURA DE TERMINI PER A PRESENTAR SOL·LICITUDS 

🖱️ Seu electrònica Ajuntament de Xirivella

🗓️11 de Gener 2025

👉🏻https://sede.xirivella.es/catalogoservicios.aspx

👩🏻👨🏼‍🦱 Presencialment:

🗓️13 de gener de 2025

🏫 Oficina de Post Emergència de la Generalitat Valenciana habilitada a l'Ajuntament de Xirivella

🕒 Horari: 8.30-17.30

El termini per a presentar sol·licituds serà de tres mesos des de la publicació oficial en el Butlletí Oficial de la Província.

Més informació: 

Decret d'aprovació de la convocatòria subvencions Fundació Amancio Ortega